CELEX: 32017D1368
Language: lt
Date: 1494460800000
Title: 2017 m. gegužės 11 d. Tarybos sprendimas (ES) 2017/1368 dėl Susitarimo, steigiančio Europos bendrijos bei jos valstybių narių ir Čilės Respublikos asociaciją, trečiojo papildomo protokolo, kuriuo atsižvelgiama į Kroatijos Respublikos įstojimą į Europos Sąjungą, pasirašymo Europos Sąjungos ir jos valstybių narių vardu ir laikino taikymo

27.7.2017   
            
            
               LT
            
            
               Europos Sąjungos oficialusis leidinys
            
            
               L 196/1
            
         TARYBOS SPRENDIMAS (ES) 2017/1368
   2017 m. gegužės 11 d.
   dėl Susitarimo, steigiančio Europos bendrijos bei jos valstybių narių ir Čilės Respublikos asociaciją, trečiojo papildomo protokolo, kuriuo atsižvelgiama į Kroatijos Respublikos įstojimą į Europos Sąjungą, pasirašymo Europos Sąjungos ir jos valstybių narių vardu ir laikino taikymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 5 dalimi,
   atsižvelgdama į Kroatijos Respublikos stojimo aktą, ypač į jo 6 straipsnio 2 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               pagal Kroatijos Respublikos stojimo akto 6 straipsnio 2 dalį dėl Kroatijos prisijungimo prie, inter alia, Susitarimo, steigiančio Europos bendrijos bei jos valstybių narių ir Čilės Respublikos asociaciją (1) (toliau – Susitarimas), susitariama sudarant to Susitarimo protokolą (toliau – Protokolas). Remiantis Susitarimu, tokiam prisijungimui taikytina supaprastinta procedūra, pagal kurią protokolą turi sudaryti vieningai valstybių narių vardu veikianti Taryba ir atitinkama trečioji šalis;
            
         
               (2)
            
            
               2012 m. rugsėjo 14 d. Taryba įgaliojo Komisiją pradėti derybas su atitinkamomis trečiosiomis šalimis, kad būtų atsižvelgta į Kroatijos įstojimą į Sąjungą. Derybos su Čile sėkmingai užbaigtos ir Protokolas parafuotas 2015 m. liepos 9 d. Briuselyje;
            
         
               (3)
            
            
               Protokolas turėtų būti pasirašytas;
            
         
               (4)
            
            
               Protokolas turėtų būti laikinai taikomas, kol bus baigtos jo įsigaliojimo procedūros,
            
         PRIĖMĖ ŠĮ SPRENDIMĄ:
   1 straipsnis
   Įgaliojama Sąjungos ir jos valstybių narių vardu pasirašyti Susitarimo, steigiančio Europos bendrijos bei jos valstybių narių ir Čilės Respublikos asociaciją, trečiąjį papildomą protokolą, kuriuo atsižvelgiama į Kroatijos Respublikos įstojimą į Europos Sąjungą, su sąlyga, kad minėtasis Protokolas bus sudarytas.
   Protokolo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos ir jos valstybių narių vardu pasirašyti Protokolą.
   3 straipsnis
   Protokolas laikinai taikomas nuo 2013 m. liepos 1 d. pagal jo 14 straipsnio 2 dalį, kol bus baigtos jo įsigaliojimui būtinos procedūros.
   4 straipsnis
   Šis sprendimas įsigalioja jo priėmimo dieną.
   
      Priimta Briuselyje 2017 m. gegužės 11 d.
      
         
            Tarybos vardu
         
         
            Pirmininkas
         
         C. CARDONA
      
   
   
      (1)  OL L 352, 2002 12 30, p. 3.